自漁梁驛至衢州大雪有懷
作者：蔡襄
朝代：宋

paragraphs: 大雪迷空野，征人尚遠行。
乾坤初一色，晝夜忽通明。
有物皆遷白，無塵頓覺清。
只看流水在，却喜亂山平。
逐絮飄飄起，投花點點輕。
玉樓天上出，銀闕海中生。
舞極摇溶態，聞餘淅瀝聲。
客爐何暇暖，官酤未能醒。
薄吹消春凍，新暘破曉晴。
更登分界嶺，南望不勝情。